Andrea del Verrocchio, gebore as Andrea di Michele di Francesco de' Cioni (± 1435 – 1488) was 'n Italiaanse beeldhouer, goudsmid en skilder wat aan die hof van Lorenzo de' Medici in Florence gewerk het. Sy studente het Leonardo da Vinci, Pietro Perugino, Domenico Ghirlandaio en Sandro Botticelli ingesluit, maar hy het ook kunstenaars soos Michelangelo beïnvloed. Hy het in die klassieke styl van die Florentynse Vroeë Renaissance gewerk en word beskou as een van die invloedrykste kunstenaars in die oorgangstyd van die Vroeë na Hoog Renaissance. Verrocchio is in Florence gebore in 1435. Sy pa was Michele di Francesco Cioni wat nie met Verrocchio se ma getroud was nie. Michele het teëls en bakstene gemaak, en later het hy as belastinggaarder gewerk. Hy het vir die Medici-familie van bankiers gewerk, toe verhuis hy na Venesië. Toe Verrocchio gebore is, is hy Andrea di Francesco di Cioni genoem. Sy naam is verander na Andrea del Verrocchio toe hy by 'n goudsmid genaamd Verrocchio (wat waarskynlik Francesco di Luca Verrocchio was, wat baie ryk en suksesvol was) sy vakleerlingskap gedoen het.